Aldið út er sprungið - Tónleikar í Akureyrarkirkju Tónlistarfélag Akureyrar fagnar fullveldisdeginum 1. desember með tónleikum í Akureyrarkirkju kl 17 . Stefnt er saman verkum eftir Vivaldi og Barböru Strozzi ásamt splunkunýjum og brakandi ferskum verkum eftir tónskáldin Daniele Basini , Kristínu Þóru Haraldsdóttur og Steinunni Arnbjörgu Stefánsdóttur . Tónskáldin eru einnig flytjendur á tónleikunum en auk þeirra koma fram Ásdís Arnardóttir , Emil Þorri Emilson , Helena Guðlaug Bjarnadóttir , Marteinn Ingvason , Michael Weaver , Petrea Óskarsdóttir , Zsuzsanna Bitay og strengjasveit skipuð lengst komnu nemendum við Tónlistarskólann á Akureyri , Eyjafirði og Tröllaskaga . Sóknaráætlun Norðurlands Eystra styrkir þessa tónleika ásamt Akureyrarbæ og Listvinafélagi Akureyrarkirkju . Miðaverð er 3500 krónur , 20% afsláttur fyrir félagsmenn og frítt fyrir 18 ára og yngri . Miðasala við innganginn og á tix.is